ชูเครมเร็วขายประกันพรบ.ออนไลน์
โดย...วารุณี อินวันนา
2 พ.ค. 2556

โดย...วารุณี อินวันนา
วันที่ 1 ก.ค. 2556 นี้ จะเป็นวันที่ธุรกิจประกันวินาศภัยเริ่มขายประกันภัยรถภาคบังคับ (พ.ร.บ.) ผ่านออนไลน์
นับเป็นจุดเปลี่ยนครั้งสำคัญอีกครั้งของพัฒนาการประกัน พ.ร.บ.เพื่อให้ผู้ประสบภัยจากรถได้รับบริการรักษาพยาบาลในทันทีที่ประสบอุบัติเหตุจากรถ
ประเวช องอาจสิทธิกุล เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) กำลังเร่งทำงานร่วมกับสมาคมประกันวินาศภัย เพื่อให้ทุกบริษัทประกันภัยสามารถขายประกัน พ.ร.บ.ผ่านระบบออนไลน์ให้ได้ในวันที่ 1 ก.ค.นี้
สิ่งที่จะเกิดขึ้นหลังจากสามารถซื้อประกัน พ.ร.บ.ผ่านออนไลน์ คือทันทีที่ลูกค้าซื้อ พ.ร.บ.จากทุกช่องทางขาย ระบบจะทำการออกกรมธรรม์ให้ลูกค้าทันทีในรูปแบบของเลขที่กรมธรรม์ ซึ่งจะตอบกลับมาที่อีเมลที่ให้ไว้หรือข้อความทางโทรศัพท์มือถือทันที เพราะทุกวันนี้เกือบทุกคนมีโทรศัพท์มือถือ หรือสลิปใบรับเงินเก็บไว้เป็นหลักฐาน จะไม่ได้กรมธรรม์เป็นกระดาษเหมือนแต่ก่อน
แตกต่างจากปัจจุบัน หลังจากประชาชนซื้อประกันภัย พ.ร.บ.ผ่านตัวแทนแล้วจะต้องใช้เวลาประมาณ 1 สัปดาห์ หรือ 10 วัน ลูกค้าถึงจะได้รับกรมธรรม์ที่เป็นเล่ม เป็นกระดาษ
ขณะที่ชื่อของลูกค้าจะถูกส่งเข้าสู่ฐานข้อมูลกลางที่ คปภ. ยืนยันชื่อลูกค้า เลขที่บัตรประจำตัวประชาชน ประเภทกรมธรรม์ที่ซื้อ ชื่อบริษัทประกันภัยที่รับประกันลูกค้ารายนั้น และ คปภ.จะนำฐานข้อมูลรายชื่อลูกค้าที่ทำประกันภัย พ.ร.บ.เชื่อมกับโรงพยาบาลในเครือข่ายบริษัท กลางคุ้มครองผู้ประสบภัยจากรถ (บริษัท กลางฯ) เพื่อให้สามารถตรวจสอบได้ว่าผู้บาดเจ็บจากรถหรือรถที่ทำให้เกิดการบาดเจ็บ ทำประกัน พ.ร.บ.อยู่กับบริษัทใด ทราบทันทีว่าลูกค้ารายนี้มีเจ้าภาพจ่ายเงินค่ารักษาแน่นอน
ปัจจุบันชื่อลูกค้าจะถูกเก็บที่บริษัทประกันภัย และจะทำการส่งรายงานเข้า คปภ.ทุกเดือน เมื่อเกิดเหตุโรงพยาบาลในเครือข่ายบริษัท กลางฯ ไม่สามารถตรวจสอบรายชื่อได้ เพราะกรมธรรม์ถูกจัดส่งเข้าระบบล่าช้า บริษัท กลางฯ จึงเป็นผู้สำรองจ่ายค่ารักษาพยาบาลไปก่อน แล้วไปไล่ตรวจสอบและเรียกเก็บเงินในภายหลัง ซึ่งใช้เวลาประมาณ 3 สัปดาห์
อานนท์ วังวสุ นายกสมาคมประกันวินาศภัย ยืนยันว่า เอกชนพร้อมขายประกันภัย พ.ร.บ.ออนไลน์ได้ตามแผนที่วางไว้ เพราะปัจจุบันบริษัทขนาดใหญ่ 10 อันดับแรกที่มีส่วนแบ่งการตลาดประกัน พ.ร.บ.เกินครึ่ง ขาย พ.ร.บ.ออนไลน์อยู่แล้ว เหลือเพียงบริษัทเล็กๆ ที่ยังไม่มีระบบ ซึ่งทางสมาคมฯ ได้หาบริษัทผู้ให้บริการระบบคอมพิวเตอร์เข้ามาให้บริการแก่บริษัทประกันภัยขนาดเล็ก เพราะต้นทุนจะต่ำกว่าที่บริษัทไปพัฒนาระบบเองและสามารถใช้ได้ทันที
ทั้งนี้ หลังจากขาย พ.ร.บ.ผ่านออนไลน์ จะได้เห็นผู้ประสบภัยได้รับการรักษาทันท่วงที และมีบริษัทประกันภัยแสดงตัวรับผิดชอบค่าใช้จ่ายไม่หลบหน้า เชื่อว่าประกันภัยจะได้ใจประชาชนไปเต็มๆ